Volžsk

**Volžsk** (, mugažo totaran kelel, mägimar. i ) om Venäman lidn da lidnümbrik Marii Elan Tazovaldkundan kaikiš suvižembas čokkoimes. Se om Volžskan rajonan administrativine keskuz mugažo, ei mülü rajonha.

## Istorii
Eziauguine eländpunkt oli *Lopatino*-külä, mainitase 19. voz'sadaspäi. Nügüdläižen eländpunktan aluz om pandud vl 1938 *Lopatino*-žiloks sauvomha cellülozbumagašt kombinatad. Radnikžilo sai lidnan statusad Volžsk-nimenke vl 1940.

Volžskan ižandusen päsarakod oma cellülozbumagaine, mašiništonsauvomine (vilugoitimed), sauvondmaterialiden (gazbeton), meblin tehmine. Nevondkundaližen aigan pästtihe magnitofonid-ki.

## Geografijan andmused

Lidn seižub Volg-jogen hural randal, 60 m keskmäižel korktusel valdmeren pindan päl.

Matkad Joškar-Olhasai om ühesakümne seičeme kilometrad pohjoižhe avtotedme. Lähembaižed lidnad oma Tatarstanan Zelenodol'sk kümnes kilometras päivnouzmha avtotedme, Kazan' 49 km päivnouzmha avtotedme, Innopolis 28 km suvipäivnouzmha avtotedme, Čuvašijan Kozlovk koumes kilometras suvipäivlaskmha orhal (Volgan vastrandal), Novočeboksarsk 60 km päivlaskmha avtotedme.

## Tobmuz
Volžsk om lidnümbrikon üks'jäižeks eländpunktaks. Kaik ühesa lidnanlaptad, kaks' tegimištrajonad i koume žilod oma lidnan territorialižikš paloikš.

Lidnümbrikon tobmuden pämez' om sen Deputatoiden nevondkundan ezimez'. Nadežda Len'kova radoi nevondkundan ezimehen hätken aigan, vn 2006 vilukuspäi vn 2019 redukuhusai. Lidnümbrikon Administracijan pämez' om Rafis Šagvaleev vn 2022 uhokuspäi.

## Eläjad
Vn 2010 kaiken Venäman rahvahanlugemižen mödhe lidnan eläjiden lugu oli 55 659 ristitud, vn 2021 — 53 013 ristitud. Kaik 54 519 eläjad oli lidnas vl 2017. Kaikiš suremb lidnan ristitišt oli enamba 60 tuhad eläjid vozil 1987−2001 (62,5 tuh. ristitud vl 1992).

Rahvahad (enamba 0,4 % vl 2010): venälaižed — 67,9 %, marilaižed — 13,5 %, totarlaižed — 13,2 %, čuvašalaižed — 1,6 %, ukrainalaižed — 0,5 %, mordvinalaižed — 0,4 %, toižed rahvahad — 1,1 %, rahvahuden ozutandata — 1,8 %.

Ortodoksižen hristanuskondan nell' pühäpertid oma saudud lidnas: ph. Mikulai-čudonsädajan kafedraline päjumalanpert', kaks' jumalanpertid i časoun'. Islaman üks'jäine pühäpert' om avaitud, se om mahallä-mečet'.

## Openduz
Lapsiden opendusen aluzkundad oma kaks'kümne nimitadud i nomeruidud päivkodid (nomer 1..4, 7, 8, 12..14, 16, 17, 19..23, 25, 26, 28, 29), aluzškol (nomer 3), kahesa keskškolad (nomer 1, 2, 4, 5, 6, 9, 10, 12), licei (nomer 7), avoin (aterjoiden) škol, škol-internat, lapsiden da norišton sädamižen pert'kulu, ližaopendusen *Kaskad*-keskuz, čomamahtoiden škol, čomamahtoine škol, fizkul'turan da sportan šingotesen keskuz (ende olimpižen varan lapsiden da norišton sportškol grekanriman borcuindas i meladuses), tehnižen sädamižen keskuz, Volžskan ekologine keskuz.

Professionaližen opendusen aluzkundad: Volžskan industrialiž-tehnologine tehnikum, Sauvomiž-tegimištoline kolledž, Joškar-Olan medškolan filial, üläopendusen aluzkundoiden nell' filialad.

## Transport
Avtobusad da maršruttaksid oma kundaližeks transportaks lidnas. Avtobusad da ezilidnelektrojonused ühtenzoittas Kazaninke, *Volžsk*-raudtestancii radab vspäi 1940.

Kaik kaks' valdmad oma saudud Volgan randal lidnan röunoiš.

## Galerei

MariEl Volzhsk 08-2016 photo04 StNicholas Church.jpg|Ph. Mikulai-čudonsädajan kafedraline päjumalanpert', vn 2016 nägu
MariEl Volzhsk 08-2016 photo01 mosque.jpg|Islaman pühäpert', vn 2016 nägu
MariEl Volzhsk 08-2016 photo10 Marbum factory.jpg|Marin CBK (Marbumkombinat) vl 2016
Здание дворца культуры марбумкомбината - вид справа (ул.Ленина, 33, Волжск, Марий Эл).jpg|Marin CBK:n kul'turkeskuz (2016)
MariEl Volzhsk 08-2016 photo03 railway station.jpg|*Volžsk*-raudtestancii vl 2016


## Homaičendad


## Irdkosketused
* Lidnümbrikon tobmuden lehtpoled ''mari-el.gov.ru''-saital.